b'\n_START_ARTICLE_\nM\xc3\xa5gelibanen\n_START_PARAGRAPH_\nM\xc3\xa5gelibanen var en to-spors pendelbane med to vogner som l\xc3\xa5 like ved Vetlavatnet og M\xc3\xa5geli kraftverk i Skjeggedal, ved Tyssedal i Odda kommune i Hordaland. Banen var 960 meter lang og hadde en h\xc3\xb8ydedifferanse p\xc3\xa5 430 meter. Banens endestasjon M\xc3\xa5gelitopp, popul\xc3\xa6rt kalt Topp, ligger 860 moh._NEWLINE_M\xc3\xa5gelibanen inngikk i det industrielle kulturlandskapet i Skjeggedal og kulturmilj\xc3\xb8et rundt det fredete kulturminne Tyssedal kraftanlegg.\n_START_SECTION_\nHistorie\n_START_PARAGRAPH_\nM\xc3\xa5gelibanen ble bygget i 1911\xe2\x80\x931912 av Tyssefaldene AS for transport av anleggsfolk og utstyr til fjells i forbindelse med kraftutbyggingen av Bers\xc3\xa5vassdraget i Tyssedalsfjellene. Banen ble senere brukt av selskapet ved tilsyn og vedlikehold av anleggene og i forbindelse med senere kraftutbygginger i samme fjellomr\xc3\xa5de._NEWLINE_3. april 1955 skjedde en alvorlig ulykke. Banen var den gang ikke godkjent for persontransport, men i forbindelse med p\xc3\xa5sken hadde man gitt dispensasjon. 12 personer og en god del bagasje var med banen oppover. I det bratteste partiet r\xc3\xb8yk wiren. Det fantes ingen sikkerhetssystemer som stoppet vogna. To personer d\xc3\xb8de, og flere ble alvorlig skadet.\n_START_SECTION_\nOppgradering\n_START_PARAGRAPH_\nI forbindelse med Tyssefaldenes 50-\xc3\xa5rsjubileum i 1956 ble banen oppgradert og gitt som folkegave til Tyssedals innbyggere. Da banen ble tillatt for offentlig personbefordring, fikk allmennheten lettere tilgang til de attraktive friluftsomr\xc3\xa5dene ved Hardangervidda.\n_START_SECTION_\nNyere tid\n_START_PARAGRAPH_\nKabelbanen ble modernisert i 1988. En periode p\xc3\xa5 slutten av 1990-tallet og begynnelsen av 2000-tallet \xc3\xa5pnet ogs\xc3\xa5 banen for turistkj\xc3\xb8ring. Den ble et reisem\xc3\xa5l for bes\xc3\xb8kende og en del av opplevelsen av stenformasjonen Trolltunga. Banen var drift fram til 2012, da den ble stengt for kommersiell bruk av sikkerhetshensyn. Milj\xc3\xb8verndepartementet godkjente i 2013 en kommunal reguleringsplan for \xc3\xa5 bygge en 4300 meter lang bilvei med 13 h\xc3\xa5rn\xc3\xa5lssvinger til Topp, under forutsetning av at den \xc3\xb8vre del av trallebanen ble bevart og at portalen nederst i anlegget ble st\xc3\xa5ende.'